Tiga helai kain tartan dengan corak yang tersendiri
**Tartan** (Gaelik Scotland: *breacan*code: gd is deprecated  [ˈbɾʲɛxkən]) ialah sejenis corak terdiri daripada garisan pelbagai warna melintang dan menegak yang saling bersilang. Kain bercorak ini dahulunya diperbuat daripada kain wul yang ditenun, namun banyak bahan-bahan lain kini juga digunakan untuk membuatnya. Tartan khususnya dikaitkan dengan budaya orang Scotland, terutamanya pada pakaian tradisi kilt mereka yang mempunyai corak sebegini.

Corak ini kini tidak hanya terhad kepada kain tekstil, tetapi juga pada bahan lain yang keras dan tidak dianyam seperti kertas, plastik dan hiasan dinding.

Penghasilan
-----------

Setiap benang lungsin melintasi setiap benang pakan pada sudut serenjang ketika dianyam, di mana benang lungsin dan benang pakan yang berlainan warna akan menghasilkna campuran warna yang sama banyak manakala bennag-benang yang sama warna akan menghasilkan suatu warna yang lebih kuat. Jalur dan warna yang leboh banyak digunakan pada benang yang dianyam akan menghasilkan corak yang lebih redam dan tampak kabur.

Warna-warna dalam corak tartan boleh diolah untuk menghasilkan variasi dalam bentuk corak yang sama bergantung kepada jenis pewarna yang digunakan. Pewarna kimia cenderung menghasilkan warna-warna sangat kuat dan gelap dibandingkan dengan pewarna aslli. Hasilnya, tartan jenis "moden" lebih disembunyikan warna biru, hitam dan hijaunya manakala tartan "purba" (*ancient*) kelihatan lebih terang atau muda agar tampak lusuh akibat pelunturan dari masa ke semasa.

* Rajah A - benang lungsinRajah A - benang lungsin
* Rajah B - benang pakanRajah B - benang pakan
* Rajah C - tartan hasil gabungan benang-benang iniRajah C - tartan hasil gabungan benang-benang ini

Sejarah fesyen
--------------

Tartan dahulunya dapat dijumpai dalam masyarakat Celt Hallstatt di Eropah Tengah seawal kurun-8 SM higga kurun ke-6 SM lagi, namun corak-corak yang difahamkan sebagai tartan kini mula wujud di Scotland sejak abad ke-16, di mana terdapat gambaran yang diberikan dalam teks-teks lama kepada pakaian bercorak petak atau belang. Corak-corak yang pelagai yang wujud tidaklah diseragamkan antara puak-puak yang memakainya sehingga pada lewat kurun-17 atau awal kurun ke-18.

Kain tartan meningkat digemari sebaik selepas lawatan diraja Raja George IV ke Edinburgh pada tahun 1822, di mana baginda merupakan kerabat diraja pertama mencemar duli ke negeri Scotland selepas 171 tahun. Sambutan meraikan ketibaan baginda pula diuruskan Persatuan Celt Edinburgh pimpinan Sir Walter Scott pada 1820, di mana beliau menggesa orang ramai agar menghadiri keraian tersebut dengan berpakaian tartan warna-warni ("...*all plaided and plumed in their tartan array*...").

Pakaian bercorak tartan banyak didapati pada zaman-zaman pemerintahan Ratu Victoria dan Raja Edward dan semakin beralih daripada menjadi komponen pakaian lelaki kepada elemen penting dalam fesyen wanita. Kain tartan ini juga dilihat seakan eksklusif akibat pemakaiannya oleh para bangsawan dan anggota tentera.

Pada tahun 1970-an, muzik punk menjadi masyhur sebagai cara golongan pemuda-pemudi di Kepulauan British menyuarakan rasa tidak puas hati mereka terhadap kelas pemerintah. Tartan sebelum ini dianggap melambangkan kekuasaan dan kesopanan, maka pemakaiannya oleh golongan pemuda ini maka dilihat sebagai suatu ungkapan rasa tidak puas hati terhadap masyarakat moden lalu menjadi suatu simbol anti-penubuhan.

Catatan kaki
------------

1. ↑  "Tartan design software". *Tartangenerator.com*. Diarkibkan daripada yang asal pada 27 Oktober 2007.
2. ↑  Banks; de la Chapelle 2007: m/s. 61.
3. ↑  Banks; de la Chapelle 2007: m/s. 66–67.
4. ↑  Moncreiffe of that Ilk 1967: m/s. 24.
5. ↑  Magnusson 2003: m/s. 653–654.
6. ↑  Banks; de la Chapelle 2007: m/s. 26–27.
7. ↑  Ash; Wright 1988: m/s. 63.

Rujukan
-------

* Ash, Juliet; Wright, Lee (1988). *Components of Dress: Design, Manufacturing, and Image-making in the Fashion Industry*. Routledge. ISBN 0-415-00647-3.
* Banks, Jeffrey; de la Chapelle, Doria (2007). *Tartan: Romancing the Plaid*. New York: Rizzoli. ISBN 978-0-8478-2982-8.
* Magnusson, Magnus (2003). *Scotland: The Story of a Nation*. Grove Press. ISBN 0-8021-3932-9.
* Moncreiffe of that Ilk, Iain (1967). *The Highland Clans*. London: Barrie & Rocklif.